എം.ടിയുടെ കഥകള് സമ്മാനിച്ച് മീരയ്ക്ക് ഒന്നാം റാങ്കുകാരിയുടെ അനുമോദനം തൃശൂര്: എം.ടിയുടെ തിരഞ്ഞെടുത്ത കഥകള് സമ്മാനിച്ച് ആറാം റാങ്കുകാരിക്ക് ഒന്നാം റാങ്കുകാരിയുടെ അനുമോദനം. സിവില് സര്വീസ് പരീക്ഷയില് ആറാം റാങ്ക് നേടിയ കെ. മീരയെ അനുമോദിക്കാനാണ് 2013ല് ഒന്നാം റാങ്ക് ലഭിച്ച ഇപ്പോള് തൃശൂര് ജില്ലാ കളക്ടര് കൂടിയായ ഹരിത.വി.കുമാര് എത്തിയത്. ഒപ്പം ഇരവികുളം സബ് കളക്ടറും രണ്ടാം റാങ്കുകാരിയുമായ രേണുരാജും ഉണ്ടായിരുന്നു. വളരെ സന്തോഷം നല്കിയ വാര്ത്തയായിരുന്നുവെന്ന് കളക്ടര് ഹരിത.വി.കുമാര് കേരളകൗമുദിയോട് പറഞ്ഞു. പറഞ്ഞറിയിക്കാനാവാത്ത അനുഭവമാണിത്. വാര്ത്ത കേട്ടയുടനെ കൈയില് ആദ്യം ലഭിച്ച പുസ്തകം എടുത്തു. അത് എം.ടിയുടെ തിരഞ്ഞെടുത്ത കഥകളായിരുന്നു. അതാണ് മീരയുടെ വീട്ടിലെത്തി സമ്മാനിച്ചത്. 22 വര്ഷത്തിന് ശേഷമാണ് 2012ല് ഹരിത.വി.കുമാറിലൂടെ അന്ന് കേരളത്തില് സിവില് സര്വീസില് ഒന്നാം റാങ്ക് എത്തിയത്. ഇപ്പോള് മീരയ്ക്ക് റാങ്ക് ലഭിച്ചപ്പോള് ഒദ്യോഗികമായി അഭിനന്ദിക്കാന് സാധിച്ചത് ഏറെ സന്തോഷം പകരുന്നുവെന്നും അവര് പറഞ്ഞു. കളക്ടര് എത്തിയപ്പോള് മന്ത്രി കെ. രാജന്, സേവ്യര് ചിറ്റിലപ്പിള്ളി എം.എല്.എയും മീരയുടെ വീട്ടിലെത്തിയിരുന്നു. മന്ത്രി കെ.രാജന് പൊന്നാടയണിയിച്ച് അനുമോദിച്ചു. മീര നാടിന്റെ അഭിമാനമാണെന്നും കേരള കേഡറില് തന്നെ സിവില് സര്വീസ് ലഭിച്ചത് കൂടുതല് സന്തോഷം പകരുന്നുവെന്നും മന്ത്രി പറഞ്ഞു. ഇതിന് മുന്പ് അവസാനമായി പത്തിന് താഴെ കേരളത്തിന് റാങ്ക് ലഭിക്കുന്നത് 2015ല് രേണു രാജിന്റെ രണ്ടാം റാങ്കിലൂടെയാണ്. പോട്ടോര് കണ്ണമാട്ടില് രാംദാസിന്റെയും അദ്ധ്യാപിക രാധികയുടെയും മകളാണ് മീര. അഭിനന്ദന പ്രവാഹം റാങ്ക് വാര്ത്ത വന്നതോടെ പോട്ടോരിലെ വീട്ടിലേക്ക് അഭിനന്ദന പ്രവാഹമായിരുന്നു. മന്ത്രിമാര്, എം.എല്.എമാര്, രാഷ്ട്രീയ സാമൂഹിക പ്രവര്ത്തകര് തുടങ്ങി നിരവധി പേരാണ് മീരയ്ക്ക് അഭിനന്ദനവുമായി എത്തിയത്.